सन् १९३९ मा दोस्रो विश्वयुद्ध सुरु भएको थियो भने सन् १९४२/४३ तिर नेपालका गाउँघरमा गल्लाहरू केटाहरूलाई युद्धमा जान फकाउने एजेन्ट सक्रिय थिए । त्यसबेला खोटाङको रावा लामिडाँडा अति दुर्गम मानिन्थ्यो । सञ्चारको कुनै साधन थिएन । ‘गल्लाहरूले फलानो गाउँबाट यति केटा लगे रे,’ कसैले सुनाउँथ्यो । भीमबहादुरका बाले पनि त्यही सुनेका थिए । छोरालाई गल्लाले लैजाला कि भन्ने चिन्ताले उनलाई सम्झाउँदै भनेका थिए, ‘गल्लाहरूसँग गइस् भने गोली हानेर मार्छन् ।’
